RIALACHÁN CUR CHUN FEIDHME (AE) 2022/79 ÓN gCOIMISIÚN

an 19 Eanáir 2022

lena leagtar síos rialacha le haghaidh chur i bhfeidhm Rialachán (AE) 2021/1139 ó Pharlaimint na hEorpa agus ón gComhairle a mhéid a bhaineann le taifeadadh, tarchur agus cur i láthair sonraí cur chun feidhme ar leibhéal na hoibríochta

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2021/1139 ó Pharlaimint na hEorpa agus ón gComhairle an 7 Iúil 2021 lena mbunaítear an Ciste Eorpach Muirí, Iascaigh agus Dobharshaothraithe agus lena leasaítear Rialachán (AE) 2017/1004 (1), go háirithe Airteagal 46(4) de,

De bharr an mhéid seo a leanas:

(1) Le hAirteagal 46(3) de Rialachán (AE) 2021/1139 (“Rialachán CEMID”), bunaítear creat le haghaidh bainistíocht roinnte trína cheangal ar údaráis bhainistíochta na mBallstát sonraí cur chun feidhme ábhartha ar leibhéal na hoibríochta a sholáthar don Choimisiún. Ar na sonraí ba cheart a chuimsiú sna sonraí sin tá príomh-shaintréithe gach tairbhí agus gach oibríochta lena dtacaíonn an Ciste Eorpach Muirí, Iascaigh agus Dobharshaothraithe faoi bhainistíocht roinnte. Comhlíontar leis an gceanglas sin an ceanglas a bhunaítear in Airteagal 42 de Rialachán (AE) 2021/1060 ó Pharlaimint na hEorpa agus ón gComhairle (2) i dtaca le tarchur na sonraí carnacha le haghaidh gach cláir.

(2) Chun comhsheasmhacht agus iomláine na sonraí a áirithiú, i gcás na n-údarás bainistíochta agus an Choimisiúin araon, is gá formáid choiteann a chur ar fáil maille le sonraíochtaí teicniúla agus rialacha coiteanna i dtaca le cur i láthair na sonraí sin.

(3) Na bearta dá bhforáiltear sa Rialachán seo, ba cheart iad a theacht i bhfeidhm go pras, chun éascaíocht a dhéanamh do thaifeadadh comhsheasmhach na sonraí ó thús chur chun feidhme an chláir ar aghaidh.

(4) Na bearta dá bhforáiltear sa Rialachán seo, is bearta iad atá i gcomhréir le tuairim an Choiste um an gCiste Eorpach Muirí, Iascaigh agus Dobharshaothraithe,

TAR ÉIS AN RIALACHÁN SEO A GHLACADH:

Airteagal 1 Ábhar Leagtar amach leis an Rialachán seo rialacha maidir le taifeadadh, tarchur agus cur i láthair na sonraí cur chun feidhme ar leibhéal na hoibríochta dá dtagraítear in Airteagal 46(3) de Rialachán (AE) 2021/1139 (“sonraí cur chun feidhme”).

Airteagal 2 Sonraí cur chun feidhme a thaifeadadh agus a tharchur Déanfaidh na hÚdaráis Bhainistíochta taifeadadh ar na sonraí cur chun feidhme, agus déanfaidh siad na sonraí sin a sholáthar don Choimisiún, i gcás gach oibríocht lena dtacaítear faoi bhainistíocht roinnte i gcomhréir leis an bhformáid a leagtar amach in Iarscríbhinn I.

Airteagal 3 Sonraí a chur i láthair Déanfaidh na hÚdaráis Bhainistíochta na sonraí cur chun feidhme dá dtagraítear in Airteagal 2 a chur i láthair i gcomhréir leis na sonraíochtaí dá bhforáiltear sna táblaí a leagtar amach in Iarscríbhinn II.

Airteagal 4 Teacht i bhfeidhm Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 19 Eanáir 2022. Thar ceann an Choimisiúin An tUachtarán Ursula VON DER LEYEN

(1) IO L 247, 13.7.2021, lch. 1

(2) Rialachán (AE) 2021/1060 ó Pharlaimint na hEorpa agus ón gComhairle an 24 Meitheamh 2021 lena leagtar síos forálacha coiteanna maidir le Ciste Forbraíochta Réigiúnaí na hEorpa, Ciste Sóisialta na hEorpa Plus, an Ciste Comhtháthaithe, an Ciste um Aistriú Cóir agus an Ciste Eorpach Muirí, Iascaigh agus Dobharshaothraithe agus rialacha airgeadais maidir leis na cistí sin agus maidir leis an gCiste um Thearmann, Imirce agus Lánpháirtíocht, an Ciste Slándála Inmheánaí agus an Ionstraim le haghaidh Tacaíocht Airgeadais don Bhainistiú Teorainneacha agus don Bheartas Víosaí (IO L 231, 30.6.2021, lch. 159).